CELEX: 62006FJ0125
Language: mt
Date: 2007-11-08 00:00:00
Title: Sentenza tat-Tribunal għas-Servizz Pubbliku (It-Tieni Awla) tat-8 ta' Novembru 2007. # Walter Deffaa vs il-Kummisjoni tal-Komunitajiet Ewropej. # Servizz pubbliku - Uffiċjali - Trasferiment. # Kawża F-125/06.

SENTENZA TAT-TRIBUNAL GĦAS-SERVIZZ PUBBLIKU 
      (It-Tieni Awla)
      8 ta’ Novembru 2007 
      Kawża F-125/06
      Walter Deffaa
      vs
      Il-Kummissjoni tal-Komunitajiet Ewropej 
      “Servizz pubbliku – Uffiċjali – Riforma tar-Regolamenti tal-Persunal – Trasferiment – Impjieg ta’ direttur generali – Klassifikazzjoni fi grad – Artikolu 7(1) tar-Regolamenti tal-Persunal – Artikolu 29(1) tar-Regolamenti tal-Persunal – It-tieni paragrafu ta’ l-Artikolu 44 tar-Regolamenti tal-Persunal – Artikolu 45(1) tar-Regolamenti – Primjum maniġerjali”
      Suġġett: Rikors, ippreżentat taħt l-Artikoli 236 KE u 152 KEEA, li permezz tiegħu, W. Deffaa jitlob l-annullament tad-deċiżjoni tal-President
         tal-Kummissjoni, tat-12 ta’ Jannar 2006, li taħtru fil-kariga ta’ Direttur Ġenerali tas-Servizz ta’ Verifika Interna, b’effett
         mill-1 ta’ Awwissu 2004, safejn din id-deċiżjoni tiffissa l-klassifikazzjoni tiegħu fil-grad A*15, skala 4, u, safejn meħtieġ,
         l-annullament tad-deċiżjoni tad-Direttur Ġenerali tad-Direttorat Ġenerali “Persunal u Amministrazzjoni”, tat-23 ta’ Diċembru
         2005, li tiċħad it-talba tiegħu sabiex jibbenefika minn skala ogħla fil-grad tiegħu, b’effett mid-data tal-ħatra tiegħu bħala
         direttur ġenerali, skond it-tieni paragrafu ta’ l-Artikolu 44 tar-Regolamenti tal-Persunal, kif emendat bir-Regolament tal-Kunsill
         Nru 723/2004 (KE, Euratom), tat-22 ta’ Marzu 2004 (ĠU L 124, p. 1).
      
      Deċiżjoni: Ir-rikors huwa miċħud. Kull parti għandha tbati l-ispejjeż tagħha.
      
      Sommarju
      1.      Uffiċjali – Pożizzjoni vakanti – Mili ta’ pożizzjoni vakanti permezz ta’ trasferiment – Klassifikazzjoni fi grad
      (Regolamenti tal-Persunal, Artikoli 7(1) u 29; Anness XIII, Artikolu 2(1) u Anness XIII.1)
      2.      Uffiċjali – Promozzjoni fi skala – Uffiċjal li jokkupa kariga amministrattiva
      (Regolamenti tal-Persunal, Artikolu 44(2); Anness XIII, Artikolu 7(4))
      1.      Uffiċjal tal-grad antik A 2, imsemmi mill-ġdid A*15 wara d-dħul fis-seħħ tar-Regolament Nru 723/2004, li jemenda r-Regolamenti
         tal-Persunal kif ukoll il-Kondizzjonijiet ta’ l-impieg ta’ ħaddiema oħra, maħtur, fil-grad u skala tiegħu, fil-kariga ta’
         direttur ġenerali fil-Kummissjoni, wara li tefa’ l-kandidatura tiegħu wara avviz ta’ pożizzjoni vakanti għal kariga fil-grad
         antik A 1, imsemmi mill-ġdid A*16, ma jistax isostni raġonevolment li l-Kummissjoni hija marbuta li taħtru fil-grad A*16,
         l-ogħla grad tal-grupp ta’ funzjonijiet in kwistjoni, sabiex tattribwixxilu funzjonijiet ogħla ta’ direttur ġenerali.
      
      L-ebda dispożizzjoni tar-Regolamenti tal-Persunal ma tipprojbixxi lill-Kummissjoni milli taħtar uffiċjali fil-kariga ta’ direttur
         ġenerali fil-grad l-iktar baxx tal-grupp ta’ funzjonijiet in kwistjoni, sakemm huma ma jkunux diġà kklassifikati fi grad ogħla.
         Ħatra bħal din għall-grad l-iktar baxx tal-grupp ta’ funzjonijiet ma tistax tkun ikkunsidrata bħala inkompatibbli mal-prinċipju
         li kull uffiċjal huwa intitolat li jiżviluppa l-karriera tiegħu fi ħdan l-istituzzjoni tiegħu, peress li uffiċjal tal-grad
         A*15, ittrasferit għal kariga ta’ direttur ġenerali, li jżomm il-grad tiegħu, għandu l-possibbiltà li eventwalment jieħu promozzjoni
         oħra għall-grad A*16.
      
      Peress li fl-avviż ta’ pożizzjoni vakanti il-livell ta’ l-impjieg li kellu jimtela kien stabbilit fil-grad A 1, it-tneħħija
         ta’ l-imsemmi grad, sa mill-1 ta’ Mejju 2004, li kienet ir-riżultat ta’ l-introduzzjoni tas-sistema l-ġdida ta’ karriera,
         wasslet lill-Kummissjoni sabiex tapplika l-Anness XIII.1 tar-Regolamenti tal-Persunal sabiex jiġi ddeterminat il-grad korrispondenti.
         Il-kariga tad-direttur ġenerali tikkorrispondi għal żewġ gradi, jiġifieri l-gradi A*15 u A*16. Id-determinazzjoni tal-livell
         tal-impjieg li kellu jimtela, li l-Kummissjoni waslet għaliha billi rrediġiet l-avviż tal-pożizzjoni vakanti skond id-dispożizzjonijiet
         tar-Regolamenti tal-Persunal l-antiki, ma setgħetx testendi l-effetti ta’ dan lilhinn mid‑data ta’ l-1 ta’ Mejju 2004, stabbilita
         mil-leġiżlatur Komunitarju bħala d-data tad-dħul fis-seħħ ta’ l-istruttura l-ġdida tal-karriera ta’ l-uffiċjali Komunitarji.
      
      Ma jistax jiġi argumentat b’suċċess li huwa impossibbli għall-Awtorità tal-Ħatra li tattribwixxi funzjonijiet ogħla lil uffiċjal
         mingħajr ma tippromwovih għal grad ogħla. F’dan id-rigward, it-tabella deskrittiva tad-diversi impjiegi li jidhru fl-Anness XIII.1
         tar-Regolamenti tal-Persunal tipprovdi li grad wieħed u identiku jikkorrispondi għal impjiegi ta’ livelli differenti, bħall-kariga
         ta’ direttur u ta’ direttur ġenerali, fir-rigward tal-grad A*15.
      
      (ara l-punti 58 sa 62)
      Referenza:
      Il-Qorti tal-Prim’Istanza: 11 ta’ Lulju 2007, Centeno Mediavilla et vs Il‑Kummissjoni, T‑58/05, ĠabraSP p. I-A-2-0000 u II-A-2-0000, punt 109
      
      2.      Id-dispożizzjonijiet tat-tieni paragrafu ta’ l-Artikolu 44 tar-Regolamenti tal-Persunal, li jirregolaw il-promozzjoni għal
         skala, u ta’ l-Artikolu 7(4) ta’ l-Anness XIII ta’ l-istess regolamenti, li jirregolaw il-primjum maniġerjali, fil-verżjoni
         tagħhom skond ir-Regolament Nru 723/2004, li jemenda r-Regolamenti tal-Persunal kif ukoll il-Kondizzjonijiet ta’ l-impieg
         ta’ ħaddiema oħra, huma simili ħafna, tant li applikazzjoni separata ta’ kull waħda minnhom, mingħajr kunsiderazzjoni għall-oħra,
         ma tistax tkun aċċettata.
      
      Il-vantaġġi finanzjarji previsti f’dawn iż-żewġ dispożizzjonijiet huma identiċi fl-ammont tagħhom u, anki jekk il-modalitajiet
         ta’ l-għoti tagħhom huma differenti, dawn huma simili ħafna f’dak li jirrigwarda l-għan u l-użu tagħhom, jiġifieri, b’mod
         partikolari, li jikkumpensaw l-obbligi inerenti għall-funzjonijiet maniġerjali intermedji jew għolja.
      
      Barra minn hekk, li jiġi aċċettat li uffiċjal irreklutat qabel l-1 ta’ Mejju 2004 u li jeżerċita funzjonijiet maniġerjali
         jista’ jakkumula l-primjum maniġerjali u l-promozzjoni għal skala, filwaqt li l-uffiċjali rreklutati wara t-30 ta’ April 2004,
         li jeżerċitaw funzjonijiet maniġerjali qatt ma jistgħu, fi kwalunkwe każ, jieħdu primjum maniġerjali, ikollu l-effett li joħloq,
         mingħajr ġustifikazzjoni oġġettiva, nuqqas ta’ trattament ugwali bejn l-uffiċjali fl-implementazzjoni tad-dispożizzjonijiet
         il-ġodda, introdotti fir-riforma amministrattiva, skond jekk ikunux ġew irreklutati qabel jew wara d-dħul fis-seħħ tagħhom.
      
      (ara l-punti 82 u 84 sa 88)